Pasch iinuuch Jerusalemihch kaa uhchiitwaau chii iteuch,
“Eukw aa uyuu naapeu kaa wii nipahaatwaau.
Kanawaapamaahkw maa.
Namui wiyesh itaakanuu anite mekwesiinuu e chischinuhamaachet.
Namui kaakaye chischeyimeuch anichii kaa niikaanishkuwaatwaau Jewa iinuuh taapwe e aawiyikwen Christ,
aniyuu Chishemanituu kaa pechi itishahwaayich.
Iinaanuu maak ekaa che uhchi chischeyimaakanuut taanite che uhchiit Christ takushihke.
Uu maak wii naapeu chichischeyimaanuu taanite wehchiit.”
Mekwaach Jesus e chiskutamaachet anite chisheayimiheukamikuhch,
chii chisheweu e itwet,
“Taapwe aa chichischeyiminaawaau awen niya.
Taapwe aa chichischeyihtenaawaau taanite wehchiyaan.
Namui nuuhchi takushin niya mikw e chii iteyihtamaan chechii takushiniyaan.
An muush kuiskw kaa ihtit eukun an kaa pechi itishahuut,
namui maak chichischeyimaawaau chiyawaau uu awen.
Mikw maak nichischeyimaau niya wesh wiya e ihtaat nuuhchiiwaan kaye wiya nichii pechi itishahuukw.”
Ekut kaa wii maakunaatwaau Jesus mikw maak namui uhchi pischeyimeuch,
wesh eshkw namui uhchi utihchipayuu anit chipaa maakunaakanuu.
Mihchetu maak aweyuu chii taapweyimikuu e itweyich,
“Mistahii chii ishi maamishkaach ihtuu uu naapeu.
Pechi itishahwaate maak Chishemanituu aniyuuh Christ,
uste aa kata ishi maamishkaach ihtuutamiyuuh taan e ishi ihtuutamiyich uyuu naapeu.”
Kaa naanaakachihtaatwaau chisheayimiheukamikuyuu kaa itishahwaakanuutwaau chechii nituu maakunaatwaau Jesus
Ekw anichii Phariseech kaa pehtawaatwaau aniyuuh iinuuh taan kaa ishi chiimuut aayimuumaayich Jesus.
Anichii maak kaa niikaanapitwaau ayimiheuchimaauch kaye anichii Phariseech chii itishahuweuch aniyuuh kaa maakunawesiyich kaa naanaakachihtaayich chisheayimiheukamikuyuu chechii nituu maakunaayich Jesus.
Jesus maak chii iteu,
“Eshkw weipishchiish nika ihtaan utah e ihtaayekw.
Mikw maak shaash wiipach nika ituhten anite nuuhtaawii e ihtaat,
an kaa pechi itishahuut.
Chika pechi naanituwaapaminaawaau maak,
namui mikw chika uhchi miskunaawaau,
wesh anite che ituhteyaan namui chika chii ituhtenaawaau chiyawaau.”
Ekw anichii Jewa kaa niikaanishkuwaatwaau kaa kakwechimitutwaau,
“Taanite che ituhtet che uhchi ekaa miskuuhk.
Maaskuuch kakweteyihtamiiche anite kutak Jewa e ihtaayitwaauh chechii ituhtet chechii chiskutamuwaat aniyuu Greek kaa itiskaanesiitwaauh.
Taan e ishi chiisuwemakaniyich aniyuu kaa itwet,
chika naanituwaapaminaawaau mikw maak namui chika uhchi miskaaunaawaau.
Kaye kaa itwet,
namui chika chii ituhtenaawaau anite che ituhteyaan.
Taan e ishi chiisuwet aniyuu kaa itwet,
ekun kaa ishi ayimihiitutwaau.”
Nipii kaa pimaachihiiwemakahch
An maahchishtai e chiishikaach an kaa makushaanuuhch eukw maauch kaa chisteyihtaakuhch.
Eukw maak aniyuu e chiishikaayich Jesus kaa pisikuut e chishewet e itwet,
“Awen e nuuhteyaapaakwekwe nika pechi nituwaapamukw ekw maak che minihiik.
Wesh itashteu Chishemanituu utayimuwinihch,
‘An awen che pechi taapweyimikwe,
utehiihch chika uhchichuuniyuu aniyuu nipiiyuu kaa pimaachihiiwemakaniyich.’ ”
Eukw uyuu kaa itwet Jesus e aayimuumaat Kaa payehchisiyich Ahchaahkwa,
aniyuu misiwe awen kaa taapwehtahk che ayaawaat.
Anichii kaa taapwehtahkwaau eshkw namui uhchi miyaakanuuch aniyuuh Kaa payehchisiyich Ahchaahkwa wesh eshkw namui uhchi nituwaapameu Jesus uhtaawiimaauh chechii chisteyihtaakuhaakanuut.
Iinuuch kaa wawaaneyihtahkwaau aweyuuh e aawiyich Jesus
Pasch maak anichii awenich kaa pehtawaatwaau uyuu e itweyich,
chii iteuch,
“Eukun uu taapwe uchischiwehiichesuu kaa pechi itishahwaakanuut utah e ihtaayihkw.”
Kutakach maak chii iteuch,
“Eukw uu Christ.”
Kutakach chii iteuch,
“Namiyewiiche uu Christ,
wesh namui anite Galileehch chipaa uhchi uhchiyuu an Christ.
Itashteu Chishemanituu utayimuwinihch,
‘Anite David e ihtaayich chika uhchi aanische pimaatisiyuu an Christ,
anite maak Bethlehemihch aniyaanaa David kaa uhchiit ekute chipaa pimaatisiyuu.’ ”
Ekw kaa pahkaanipayihutwaau anichii iinuuch aniyuu uhchi ekaa peyakunihch iteyimaatwaau Jesus.
Pasch awenichii chii wii maakuneuch mikw namui awen uhchi pischeyimeu.
Jewa iinuuh kaa niikaanishkuwaatwaau ekaa kaa wii taapweyimaatwaau Jesus
Anichii maak kaa maakunawesuutwaau kaau chii nituwaapameuch aniyuu kaa niikaanapitwaau ayimiheuchimaauh kaye aniyuuh Phariseeh.
Chii itikuuch maak,
“Chekwaan wehchi ekaa uhchi peshuwekw.”
Ekw anichii kaa maakunawesuutwaau kaa nishkweushihaatwaau aniyuuh e itaatwaau,
“Namui nihtaa awen uhchi ishpish miyu chiskutamaacheu e ishpish miyu chiskutamaachet uu naapeu.”
Ekw anichii Phariseech kaa itwetwaau,
“Kaye aa chiyawaau chichii wiyeshihiikuwaau.
Namui wiiskaat awen e niikaanishkaachet maak anichii Phariseech uhchi taapwehtamuch Jesus e aawiyich Christ.
Namui kaye niyaan nitaapwehtenaan.
Mikw anichii iinuuch ekaa kaa chischeyihtahkwaau Moses uwiishuwewiniyuu eukw uchii waa taapweyimaatwaau Jesus e aawiyich Christ,
nishuuwanaachimikuuch maak Chishemanituuh uyuu e ihtitwaau,”
chii iteuch anichii Phariseech.
Peyakw an Pharisee an peyakwaau kaa nituwaapamaakupane Jesus,
Nicodemus kaa ishinihkaasut,
chii iteu aniyuu wiich Phariseeh,
itashteu chiwiishuwewinuu,
“Namui chipaa uhchi wiyaaskunaanuu awen eshkw ekaa mechim uhchi nituhtuuhkw e ayimit kaye eshkw ekaa chischeyimahkw taan kaa ihtit.”
Chii nishkweushiheuch maak e itaatwaau,
“Kaye chiya aa Galilee aschiihch kuuhchiyin.
Ayimihtaayine Chishemanituu utayimuwin chika chischeyihten ekaa wiiskaat uhchi uhchiit awen e uchischiwehiichesuut anite Galilee aschiihch.”
Ekw misiwe kaa chiiwetwaau.